Teiseks eurokate omapäraks on nende suhteliselt nõrk mänguteema. Kui mängu kirjelduses  küll räägitakse, et tegemist on olelusvõitlusega kiviajas, kauplemisega keskajas või ressursihaldusega tulevikus, siis mängu olemus ei muutuks vähimalgi määral kui lihtsalt üks teema vahetataks teisega: näiteks keskaegse külamajanduse temaatikat edasiandva mängu saaks lihtsalt muuta tänapäeva autoremonditöökoja igapäevategevust kehastavaks mänguks. "See kuubik oli enne toit, nüüd on mutrid… see marker tähistas enne külavanemat, nüüd on firma CEO… enne pidi kokku saama 5 erinevat toitu, nüüd remontima 7 erinevat autot… ja võidupunktide rada jääb isegi samaks". Ma ei taha siinkohas sugugi eurokaid kuidagi naeruvääristada - nii nende kui ka ameritrashi seas on nii tõelisi pärleid kui ka korralikku sodi - lihtsalt tuleb teadlik olla ühe või teise mängutüübi erinevustest.